KIRJALLINEN KYSYMYS E-2028/01 esittäjä(t): Alexandros Alavanos (GUE/NGL) komissiolle. Alaikäiset sotilaat.



Virallinen lehti nro 040 E , 14/02/2002 s. 0166 - 0167



KIRJALLINEN KYSYMYS E-2028/01 esittäjä(t): Alexandros Alavanos (GUE/NGL) komissiolle (13. heinäkuuta 2001) Aihe: Alaikäiset sotilaat Financial Times -sanomalehden (13. kesäkuuta 2001) julkaisemien tietojen mukaan 800 000 lasta on sotilaina, ja monet heistä eivät ole sotatilassa olevissa maissa vaan Euroopan unionin maissa. Britanniassa 7 000 alle 18-vuotiasta lasta on asepalveluksessa ja he ovat jopa osallistuneet sotilaallisiin operaatioihin Kosovossa. Kun otetaan huomioon, että tämä tosiasia merkitsee lasten oikeuksien loukkaamista: 1. Millä tavoin komissio aikoo suojella lasten oikeutta elää turvallisessa ympäristössä? 2. Mitä toimia komissio ehdotti toteutettavan tämän asian suhteen, kun lapsisotilaiden käytön vastaista YK:n pöytäkirjaa muotoiltiin Genevessä viime tammikuussa? Anna Diamantopouloun komission puolesta antama vastaus (4. syyskuuta 2001) Komissio haluaa kiinnittää arvoisan parlamentin jäsenen huomion 22. kesäkuuta 1994 annettuun neuvoston direktiiviin 94/33/EY(1) nuorten työntekijöiden suojelusta. Direktiiviä sovelletaan kaikkiin alle 18-vuotiaisiin henkilöihin, joiden työsopimus tai työsuhde on määritelty jossakin jäsenvaltiossa voimassa olevassa lainsäädännössä ja/tai sisältyy jonkin jäsenvaltion lainsäädäntöön. Direktiivissä velvoitetaan jäsenvaltiot valvomaan, että nuoret on suojattu erityisiltä turvallisuutta, terveyttä ja kehitystä uhkaavilta vaaroilta, jotka johtuvat kokemattomuudesta, kykenemättömyydestä tunnistaa olemassa olevia tai mahdollisia vaaratekijöitä taikka kypsymättömyydestä. Lasten pakkovärväyksen osalta komissio haluaa kiinnittää huomiota vuonna 1999 hyväksyttyyn lapsityövoiman pahimpia muotoja koskevaan Kansainvälisen työjärjestön ILO:n yleissopimukseen nro 182. Yleissopimuksessa velvoitetaan sen ratifioineet maat ryhtymään välittömiin toimiin lapsityövoiman pahimpien muotojen kieltämiseksi ja poistamiseksi. Lapsityövoiman pahimmiksi muodoiksi on yleissopimuksessa määritelty mm. lasten pakkovärväys käytettäväksi aseellisessa selkkauksessa sekä yleisemmin työ, joka luonteensa tai olosuhteidensa vuoksi saattaa olla haitallista lasten terveydelle, turvallisuudelle tai moraalille. Komissio tukee voimakkaasti ILO:n ponnisteluja edistää yleissopimuksen nro 182 tehokasta täytäntöönpanoa. Komissio antoi tätä varten 15. syyskuuta 2000 jäsenvaltioille suosituksen, jossa se kehottaa niitä ratifioimaan yleissopimuksen nro 182, mikäli ne eivät ole vielä sitä tehneet. Komissio on tyytyväinen, että 87 maata on tähän mennessä ratifioinut yleissopimuksen. Näiden joukossa on yhdeksän unionin jäsenvaltiota. Komissio huomauttaa lisäksi, että unioni on ottanut voimakkaasti kantaa tähän asiaan kansainvälisillä foorumeilla. Yhdistyneiden kansakuntien ihmisoikeuskomission 57. istunnossa tänä vuonna unioni tähdensi lapsen oikeuksia koskevan yleissopimuksen valinnaisen pöytäkirjan merkitystä. Pöytäkirja koskee lasten osallistumista aseelliseen selkkaukseen. Unioni pyysi, että valtiot ottaisivat pöytäkirjaa ratifioidessaan käyttöön korkeimmat mahdolliset standardit vapaaehtoiselle värväykselle, ja totesi, että yleissopimuksen mukaan alle 18-vuotiailla on oikeus erityissuojaan. Coalition to Stop the Use of Child Labour (yhteenliittymä lapsityövoiman käytön lopettamiseksi) julkaisi 12. kesäkuuta 2001 maailmanlaajuisen raporttinsa lapsisotilaista Global Report on Child Soldiers 2001. Raportin mukaan arviolta 300 000 lasta osallistuu aseellisiin taisteluihin 41 maassa ympäri maailman. Komissio pitää tätä inhimillisenä tragediana riippumatta siitä, onko nämä lapset värvännyt taisteluun hallituksen asevoimat, puolisotilaallinen järjestö vai muu valtiosta riippumaton aseellinen ryhmittymä. Komissio kanavoi konkreettista tukea aseellisten selkkausten vuoksi kärsimään joutuville lapsille useiden rahoitusaloitteiden kautta. Yksi aloite kuuluu demokratiaa ja ihmisoikeuksia koskevaan eurooppalaiseen aloitteeseen (talousarvion luku B7-7), josta on myönnetty huomattavia määriä tukea YK:n lastenavun rahaston (Unicef) toteuttamalle hankkeelle Sierra Leonessa. Hankkeen tavoitteena on suojella asevoimiin liittyviä ja selkkausten vuoksi perheistään eroon joutuneita lapsia ja saada heidät integroitua uudelleen yhteiskuntaan. Erästä toista aloitetta toteutetaan yhteisön humanitaarisen avun osana. Lapset muodostavat yhteisön humanitaarisen avun monialaisen painopisteen vuonna 2001, ja komission humanitaarisen avun toimisto (ECHO) on käyttänyt vuoden 2000 alusta lähtien yli 40 miljoonaa hankkeisiin, jotka kohdistuvat sodasta kärsimään joutuvien lasten tarpeisiin. Toiminnan tasolla on kiinnitetty erityistä huomiota terveyteen, hätätilanteisiin muokattuihin koulutusohjelmiin ja psykososiaaliseen apuun, koska nämä kolme sektoria ovat keskeisiä kaikissa lapsiin liittyvissä avustustoimissa. Komissio on poliittisella tasolla lisäksi pyrkinyt lisäämään panostaan pyrittäessä kehittämään parempia välineitä lasten auttamiseksi ja suojelemiseksi. Se rahoittaa tässä yhteydessä nykyään kahta lapsisotilaita koskevaa tutkimushanketta. Yksi hanke on Belgian Punaisen Ristin Multidisciplinary study on the problem of child soldiers in Africa. Siinä pyritään kehittämään kestäviä, vakaita, institutionaalisia ja operatiivisia toimintastrategioita Punaiselle Ristille. Toinen hanke on Yhdistyneen kuningaskunnan Save the Children -järjestön hanke Child Soldiers and Children Associated with the Fighting Forces: Guidelines for Best Practice. Sen tavoitteena on luoda käsikirja lapsisotilaiden parissa työskenteleville käyttäen hyväksi kehitysyhteistyöjärjestöjen laajaa kokemusta. (1) EYVL L 216, 20.8.1994.